นาโนฯกุมขมับ รากหญ้าคิดว่าเงินฟรี!
ผู้ได้รับใบอนุญาตประกอบธุรกิจนาโนไฟแนนซ์กำลังประสบปัญหาอย่างหนัก จากความเข้าใจผิดของชาวบ้านกลุ่มรากหญ้า
29 มิ.ย. 2558

โดย...กนกวรรณ บุญประเสริฐ
ผู้ได้รับใบอนุญาตประกอบธุรกิจนาโนไฟแนนซ์กำลังประสบปัญหาอย่างหนัก จากความเข้าใจผิดของชาวบ้านกลุ่มรากหญ้าที่คิดว่า ผู้ประกอบการได้รับเงินสนับสนุนจากรัฐ แต่ไม่ยอมปล่อยกู้ ทำให้ผู้ประกอบการต้องเข้มงวดการให้กู้ เพื่อป้องกันความเสี่ยงลูกค้าไม่ชำระหนี้ 
ทั้งนี้ ปัจจุบันมีผู้ประกอบการ 6 รายที่ได้รับใบอนุญาตนาโนไฟแนนซ์ โดยบริษัท เงินสดทันใจ และบริษัท ไทยเอซ แคปปิตอล เปิดดำเนินการแล้ว ขณะที่บริษัท แมคคาเล กรุ๊พ บริษัท สหไพบูลย์ (2558) บริษัท ไอร่า แอนด์ ไอฟูล และบริษัท เมืองไทย ลิสซิ่ง อยู่ระหว่างการเตรียมความพร้อม
ขจิต เสรีรัตน์ ผู้จัดการบริษัท สหไพบูลย์ (2558) เปิดเผยว่า คาดว่าสหไพบูลย์พร้อมเปิดบริการปล่อยกู้นาโนไฟแนนซ์ได้ในปลายเดือน ก.ค.นี้ ที่ผ่านมามีผู้แสดงความสนใจขอกู้ ทั้งเข้ามาติดต่อเอง และโทรศัพท์สอบถามจำนวนมาก แต่มากกว่า 50% โทรมาด่าว่าทำไมไม่ปล่อยกู้เสียที จะเก็บเงินนี้ไว้ทำไม เงินนี้เป็นของรัฐบาล ทำให้ผู้ถือหุ้นของบริษัทต้องหารือกันมาก เพราะเศรษฐกิจไม่ดีและการที่คนเข้าใจผิดคิดว่าเป็นเงินรัฐบาล ทำให้เกรงว่าหากปล่อยกู้ไปแล้วจะไม่ยอมใช้คืน
ทั้งนี้ เป้าหมายการปล่อยกู้ของบริษัทจะอิงกับฐานธุรกิจเก่า คือ ธุรกิจเช่าซื้อรถจักรยานยนต์ ที่เปิดใน 4 จังหวัด คือ ร้อยเอ็ด มหาสารคาม กาฬสินธุ์ และขอนแก่น
ธิดา แก้วบุตตา กรรมการบริษัท ศรีสวัสดิ์ พาวเวอร์ 1979 บริษัทแม่ของบริษัท เงินสดทันใจ ยอมรับว่า มีลูกค้าที่ไม่เข้าใจจำนวนมากติดต่อขอกู้เงินจากโครงการนี้ โดย 80-90% เข้าใจว่าเป็นเงินของรัฐบาล บริษัทจึงเร่งทำความเข้าใจกับประชาชนว่าเป็นเงินของบริษัท ส่วนยอดปล่อยกู้นาโนไฟแนนซ์หลังเปิดตัวปลายเดือน พ.ค.ที่ผ่านมา ขณะนี้มีกว่า 5 แสนบาท เฉลี่ยให้กู้รายละ 5,000-1 หมื่นบาท 
สมชาย โฆศิริมงคล กรรมการผู้จัดการ บริษัท แมคคาเล กรุ๊พ กล่าวว่า บริษัทพร้อมเปิดให้กู้ไตรมาส 3 ปีนี้ ที่ผ่านมามีคนสนใจมาก เฉลี่ยโทรมาสอบถามมากกว่า 100 ราย/วัน แต่กว่า 80-90% ของลูกค้าที่ติดต่อเข้ามา โทรมาต่อว่า ว่าเป็นเงินรัฐบาลทำไมไม่ปล่อย ดังนั้นเพื่อเป็นการป้องกันความเสี่ยง หากตรวจพบว่าผู้กู้มีประวัติไม่ดีจะใช้วิธีการกู้ไขว้ โดยให้รวมกลุ่ม 5-10 คนมาขอสินเชื่อ
แหล่งข่าวจากบริษัท ไทยเอซ แคปปิตอล เปิดเผยว่า ต้องการให้หน่วยงานที่เกี่ยวข้องเร่งประชาสัมพันธ์ให้ประชาชนรากหญ้าทราบว่า เงินที่บริษัทปล่อยกู้ไม่ใช่เงินของรัฐบาล เพราะขณะนี้มีลูกค้า 80-90% ยังเข้าใจผิดว่าเป็นเงินของรัฐที่ออกมาช่วยเหลือประชาชน นอกจากนี้ยังพบว่าลูกค้าบางรายแจ้งข้อมูลเท็จ อ้างว่ากู้ไปประกอบอาชีพ แต่เมื่อสอบถามข้อมูลลึกแล้วพบว่าจะกู้เงินไปใช้ในชีวิตประจำวันเท่านั้น ปัจจุบันบริษัทได้ปล่อยกู้ไปแล้วกว่า 7 แสนบาท 
ด้านกระทรวงการคลัง แจ้งว่า ได้ออกใบอนุญาตประกอบธุรกิจนาโนไฟแนนซ์เพิ่มอีก 2 บริษัท คือ บริษัท ซีเอฟจี เซอร์วิส หรือศรีสวัสดิ์ เงินติดล้อ และบริษัท โดเมสติค แคปปิตอล